
R A P O R T

asupra proiectului de Lege privind aprobarea Ordonanţei Guvernului nr.34/2001 pentru modificarea şi completarea Legii nr.146/1997 privind taxele judiciare de timbru.


În conformitate cu prevederile art.89 din Regulamentul Camerei Deputaţilor, Comisia juridică, de disciplină şi imunităţi a fost sesizată spre dezbatere în fond, cu  proiectul de Lege privind aprobarea Ordonanţei Guvernului nr.34/2001 pentru modificarea şi completarea Legii nr.146/1997 privind taxele judiciare de timbru, trimis cu adresa nr.534 din 27 septembrie 2001, înregistrată sub nr.1117/XVIII/11 din 27 septembrie 2001.



Proiectul de lege a primit aviz favorabil de la Comisia pentru buget, finanţe şi bănci, înregistrat cu nr.706/3 octombrie 2001 şi respectiv aviz favorabil de la Consiliul Legislativ, înregistrat cu nr.802 din 15 august 2001, care a făcut câteva recomandări pe plan redacţional şi sub aspectul respectării normelor de tehnică legislativă pentru elaborarea actelor normative, operate în proiect.



În această formă, proiectul de  lege a fost adoptat în Senat în şedinţa din 20 septembrie 2001.



Ordonanţa Guvernului, supusă aprobării prin acest proiect de lege, are ca obiect noi reglementări privind stabilirea taxei judiciare de timbru pentru recurs, calificat drept cale extraordinară de atac şi abrogă O.U.G. nr.53/2000 pentru unele măsuri privind soluţionarea cererilor referitoare la acordarea de despăgubiri pentru daunele morale prin care sunt scutite de taxa de timbru cererile incidente, prevăzându-se taxarea la  valoarea pretenţiilor şi renunţându-se la consemnarea cauţiunii. De asemenea, sunt prevăzute taxe de timbru pentru cereri, acte şi prestări servicii de către birourile executorilor judecătoreşti care funcţionează în baza Legii nr.188/2000.



Potrivit prevederilor art.60 din Regulamentul Camerei Deputaţilor, Comisia juridică, de disciplină şi imunităţi a examinat proiectul de  lege menţionat mai sus, în şedinţa din 15 octombrie 2001, în prezenţa reprezentanţilor Ministerului Justiţiei.



Ca urmare a punctelor de vedere exprimate de membrii Comisiei  juridice, de disciplină şi imunităţi şi de reprezentanţii Ministerului Justiţiei s-a apreciat că reglementările cuprinse în Ordonanţa Guvernului nr.34/2001 supusă aprobării, sunt oportune şi răspund unor cerinţe actuale de îmbunătăţire a cadrului legislativ privind actualizarea cuantumului taxelor judiciare de timbru, taxarea unor noi tipuri de cereri şi servicii juridice, avându-se în vedere şi accesul liber al cetăţenilor la actul de justiţie prin stabilirea unor taxe modice.



Faţă de aceste considerente, în urma examinării, s-a hotărât, cu unanimitate de voturi, ca proiectul de Lege privind aprobarea Ordonanţei Guvernului nr.34/2001 pentru modificarea şi completarea Legii nr.146/1997 privind taxele judiciare de timbru să fie supus spre dezbatere şi aprobare plenului Camerei Deputaţilor, în forma prezentată.



În raport de obiectul şi conţinutul său, proiectul de lege face parte din categoria legilor ordinare.

                  PREŞEDINTE,                           SECRETAR,

                dr. Ionel Olteanu                     Carmen Dumitriu

